NARIADENIE KOMISIE (ES) č. 1191/2007
z 11. októbra 2007,
ktorým sa na hospodársky rok 2006/2007 ustanovuje výnimka z nariadenia (ES) č. 1623/2000 stanovujúceho podrobné pravidlá uplatňovania nariadenia Rady (ES) č. 1493/1999 o spoločnej organizácii trhu s vínom vzhľadom na trhový mechanizmus
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 33,
keďže:
(1)
V článku 29 nariadenia (ES) č. 1493/1999 sa ustanovuje možnosť poskytnúť podporu na nepovinnú destiláciu vína na alkohol určený na priamu konzumáciu. V nariadení Komisie (ES) č. 1623/2000 (2) sa ustanovujú vykonávacie pravidlá takejto destilácie a osobitne v jeho článku 63a ods. 10 sa stanovuje termín, dokedy musí byť víno dodané do liehovaru na destiláciu predestilované.
(2)
V niektorých členských štátoch boli počas hospodárskeho roka 2006/2007 množstvá, ktoré výrobcovia vína určili na uvedenú destiláciu, oveľa väčšie ako spravidla dodané množstvá. Táto situácia viedla k naplneniu kapacít liehovarov, v dôsledku čoho nebolo možné ukončiť destiláciu v stanovenom termíne. Obdobie schválené na destiláciu by bolo vhodné o jeden mesiac predĺžiť a napomôcť tak vyriešenie uvedenej situácie.
(3)
Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Odchylne od článku 63a ods. 10 nariadenia (ES) č. 1623/2000 sa v hospodárskom roku 2006/2007 musí víno dodané do liehovaru predestilovať najneskôr do 31. októbra nasledujúceho hospodárskeho roka.
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. októbra 2007